Viinaa saa juoda viiteen asti, ravintolat auki vuorokauden ympäri - Alkoholilaki tuomassa jättiyllätyksen

Ari Helminen

Pitkään odotettu alkoholilain kokonaisuudistus vaikutusarviointeineen lähtee lausunnolle tänään tiistaina. Uudistukseen sisältyy useita todella suuria muutoksia.

Suurin muutos on se, että vahvoja oluita, siidereitä ja niin sanottuja limuviinoja voidaan myydä jatkossa päivittäistavarakaupoissa, kioskeissa ja huoltoasemilla. Juomien korkein sallittu alkoholiprosentti nousee 4,7 prosentista 5,5 prosenttiin.

Ruokakaupassa myytävän alkoholin pitää nykyisin olla valmistettu käymisteitse. Kun rajoitus poistuu, myös ns. limuviinat voivat päästä kaupan hyllyille.

Ravintoloita odottaa suuri yllätys, jos esitys menee läpi. Etelä-Suomen Sanomien saamien tietojen mukaan ravintoloiden aukioloajat ovat vapautumassa täysin. Ne saavat olla auki läpi yön.

Nyt anniskeluaika päättyy kello 01.30, mutta osa ravintoloista on voinut olla auki aamuneljään saakka jatkoajan turvin. Anniskelupaikka on tällöin suljettava viimeistään puoli tuntia anniskeluajan päättymisen jälkeen.

Lausuntokierrokselle lähtevän ehdotuksen mukaan ravintola saa olla auki aamuun saakka. Paikkaa ei tarvitse enää sulkea, mutta alkoholia voi myydä kello 04:ään saakka. Tämän jälkeen alkoholia voi nauttia vielä tunnin.

Pienpanimot ovat saamassa ulosmyyntioikeuden. Lakiehdotuksessa on määritelty se raja, minkä vahvuista olutta ne voivat myydä ulos. Juomien alkoholiprosentiksi on tulossa 12 prosenttia.

Pienpanimoiden valmistusrajaksi on tulossa 500 000 litraa eli ne voivat valmistaa tämän määrän olutta vuodessa. Tällä hetkellä verotuksessa käytettävä vuosiraja on 15 miljoonaa litraa.

Uudistuksella helpotetaan lukuisia ravintoloiden vanhentuneita anniskelusäännöksiä. Nykyinen alkoholilainsäädäntö koostuu vuoden 1994 alkoholilaista ja sen nojalla annetuista yhteensä 15 asetuksesta. Merkittävä osa kaikista säännöksistä on asetuksissa, joiden asetuksenantovaltuus ei täytä vuoden 2000 perustuslain vaatimuksia.

Esityksen mukaan vuorovastaavan hoitajan pätevyysvaatimukset muuttuvat. Jatkossa hänellä pitää olla alkoholipassi, mikä merkitsee nykyistä lievempää vaatimustasoa.